**Seimo narių Rimos Baškienės ir Antano Bauros pranešimas: AB „Lietuvos paštas“ reorganizacijos procesui trūksta skaidrumo**

2010 m. vasario 12 d. pranešimas VIR

Seimo narius pasiekė susirūpinusių pašto darbuotojų prašymas padėti išsiaiškinti kokie konkretūs struktūriniai pakeitimai numatomi AB „Lietuvos paštas“ sistemoje.

 Seimo nariai Rima Baškienė ir Antanas Baura, atstovaujantys Lietuvos valstiečių liaudininkų sąjungą, šiuo klausimu kreipėsi į  susisiekimo ministrą Eligijų Masiulį.

AB „Lietuvos paštas“ darbuotojai jau ne pirmą kartą išreiškė susirūpinimą dėl planų atleisti maždaug 1 000 pašto darbuotojų. Nerimaujama, kad atleidimų banga labiausiai palies regionus ir  ypač kaimo vietovių pašto darbuotojus.

Kelia nusistebėjimą žinios, jog pastaruoju metu AB „Lietuvos paštas“ centrinėje administracijoje priimta apie 30 naujų darbuotojų. Tuo pat metu skubos tvarka iš darbo atleidžiami  apskričių paštų direktoriai, neįvertinant jų darbo patirties arba fakto, kad iki pensijos darbuotojui belikę 2 ar 4 metai, o jų vietoje priimami nauji. Išmokamos ženklios išeitinių išmokų sumos.

Akivaizdu, kad reorganizuojant AB „Lietuvos paštas“ trūksta vykstančio proceso skaidrumo ir tai trukdo nuosekliam pašto darbui, sukelia nerimą dėl ateities pašto darbuotojų šeimose.

Seimo nariai Rima Baškienė ir Antanas Baura siūlo, kad tokie jautrūs sprendimai būtų vykdomi pateikiant išsamią informaciją apie vykdomą AB „Lietuvos paštas“ reorganizaciją, užtikrinant sprendimų aiškumą ir skaidrumą.

*Mišrios Seimo narių grupės informacija*

*Seimo narė Rima Baškienė (tel. 869842173)*